בס"ד

 **נכסים המיוחדים- למיעוטי מאי?- דף יג, ב**

 **הרב משה חיים הר-נוי**

הגמרא **בדף יג עמוד ב** אומרת :

נכסים המיוחדין. למעוטי מאי? אמר רב יהודה: למעוטי, זה אומר שורך הזיק וזה אומר שורך הזיק. הא תני לקמן: היו שנים רודפין אחר אחד, זה אומר שורך הזיק וזה אומר שורך הזיק - שניהם פטורין! תני והדר מפרש

**הרשב"א** מקשה , אין צורך לחדש את הדבר שהרי כך תמיד ההלכה המוציא מחברו עליו הראיה ומכיוון שכאשר יבוא לראשון הוא יאמר לו "זה לא השור שלי, אלא השני" וכן יאמר השני ברור שאין הניזק יכול לגבות מזה או מזה ואם כן מה החידוש שבאה המשנה ללמדנו?

(הרשב"א מוסיף עוד שאלה הרי שניהם אמורים להתווכח עם הניזק ולא זה עם זה ולכן לא ברורה הלשון "שורך הזיק". היה אמור להיות כתוב "זה אומר **שורו** הזיק" וזה אומר "**שורו** הזיק")

מצאנו כמה תירוצים על קושיה זו באחרונים:

א. **הנצי"ב במרומי שדה** כותב כי מדובר במצב בו תפס הניזק את שני השוורים שלא בעדים. וקמ"ל הדין במשנה כי במקרה כזה לא מועילה תפיסה ומפקינן מידו מאחר שבענייני קנס צריך ודאות ולא תפיסה מתוך חוסר ודאות

ב. ברשימת שיעורים מציע **הגרי"ד סולוביצ'יק** כי החידוש של המשנה הוא שבמקרה של נזק הפטור הוא מדין ודאי ולא מדין ספק. כלומר מאחר ואיננו יכולים להצביע מי עשה את הנזק בוודאות הרי ששניהם פטורים לחלוטין ואם מכרו שניהם את השור לאדם שלישי (וכאן לכאורה הוא מחזיק בודאי את השור המזיק והיה אמור לשלם ) מכיוון שהפטור של שניהם הוא מוחלט ולא ספק, הרי שהאדם השלישי אף הוא פטור מלשלם.

ג. בחידושי **רבי נחום (פרצוביץ**, מראשי ישיבת מיר) תירץ כי המציאות היא שכל אחד מהם פשע שהרי השוורים של שניהם לא נשמרו כראוי , אלא שלא יודעים מי הזיק בפועל ולכן הו"א שאפשר לחייב את שניהם , קמ"ל המשנה שלא מחייבים . והניח בצ"ע.

**החוות יאיר (סימן רכח)** מציין כי אפילו אם לראובן היו מאה שוורים במרעה ולשמעון שור אחד ויצאו חמשה שוורים מתוך המאה של ראובן וגם השור של שמעון ואחד השוורים נגח את השור של לוי, ראובן ושמעון פטורים כי "אין הולכין בממון אחר הרוב " וכמו שלמדנו במשנתנו צריך להיות "נכסים המיוחדין" כלומר ברור לחלוטין מיהו המזיק.

**המחבר** (חושן משפט, סימן ת , סעיף ב) פוסק את דין הגמרא להלכה ופוטר את שניהם.

**בערוך השולחן** מוסיף שתי נקודות להלכה:

א. ואם הניזק טוען לאחד מהם אתה יודע ששורך הזיק אם היה מועד נשבע שאינו יודע ובתם פטור

ב. ופשיטא שבעלי השוורים המזיקים אין אחד מהם דינו כעד על חבירו לחייבו שבועה דאורייתא או להצטרף אף עד אחר לחייבו ממון דכיון שיש עדים שראו שגם שורו רדף אין לך נוגע בעדות גדול מזה